Immarni d deg iyar n tsekla tamazight di Arrif ij n wedlis d amaynu, netta d ammud[1] wis krad n Karim KANNOUF: “sadu tira… tira”, awarn i “Jar wesfed d usennan” (2004) d “Reâwin n tayri” 2009. adlis a myawazen deg usegged n tira d tighri tughzint[2] H.Banhakeia El Hossaein Farhad d A.ZIZAOUI. netta d adlis wis kuz’ id tessufegh tabridt n tghuri timazighin n tesdawt n Wejda[3].
Mamec id yusa di temsizwart n wedlis a:
Adlis a isseghmi d, jar tefray nnes, ca n tqessisin d timaynutin[4], mani ameghri ad daysent yaf isental[5]msebd’an maca ttemsagarn di talgha[6]. Azrawi igga as’urif deg iyar n tqessist tamazight: yarcem izlan nnes s watt’as n tmeghra[7] i iggin afray icna. Kannuf ittsessu tamazight s tidi n tira h’uma ad teghmi ad terqeh’ deg iyar n tsekla tamad’lant[8].
Tikti[9] i ittcuqn ammud a d taghuyyit mgal[10] ah’wws n tesghart n Umazigh, zi Siwa ar Kanari. Nettat temsebd’a xaf sin n wudmawn: Tira d tayri. Tira di tqessisin d asentel d amaynu di min ittwarun ar assa. Nettaf days axarres i isseddaran min iteddarn di tatlayt[11] am tmazight. Izlan a d awardi i wulawn yarghin s ucemmud’ n tira…
Di “Sadu tira… tira“, issars d marra min izemmar ad yini d marra min war izemmar ad yini. Izlan a ssummten leh’riq d tghufawin, tad’sa[12] d imett’awn, aâeffar d timmuzgha[13]. Fruryn d alaghi i war ittmettin. Tira a ttinitent xaf tutlayt tamazight, xaf tallest yarezzun tifawt, xaf wfgan i iffudn tayri, xaf umezwag[14] i iffudn Arrif, xaf umett’a i iffudn tad’sa, xaf ufadi i iffudn aman, xaf weghray i iffudn anqar, xaf tussanin i iffudent leâwin, xaf useghdi i iffudn awal, xaf wawal i iffudn tira, xaf tira i iffudn tira.
Kannuf ixs ad yari, tira nnes xsent ad ksent afray xaf tmazight, ad yari min ghars di twangimt nnes, h’uma ad nessen belli netta iqqen ghar tmazight, tamazight teqqen ghars. S manaya izz’i anegh d tiqessisin a yard’ent qaâ iwaln n tcuni imudn s leh’riq d tayri, s marra tufrayin[15] n umaru.
Deg umeggar, tiqessisin a tettarent zeg Imazighen ad tent gharn, ad tent zz’un deg wulawn nsenn, war tent ttejjin ca d tiyujilin teddarent di tattut…
A. ZIZAOUI
[1] Recueil
[2]Etude analytique
[3]Filière des études amazighes, université d’Oujda
[4] Nouvelles
[5] Sujet
[6] Forme
[7] Rimes
[8] Universelle
[9] Idée
[10] Contre
[11] Oralité
[12] Rire
[13] L’honneur
[14] Emigré
[15] Emotions et sentiments
kab_Latn kab_Latn kab_Latn kab_Latn kab_Latn kab_Latn kab_Latn xho_Latn bul_Cyrl fur_Latn fra_Latn fra_Latn fra_Latn fur_Latn eng_Latn nob_Latn fra_Latn fra_Latn fra_Latn grn_Latn fra_Latn als_Latn fra_Latn